
Tiigi tn 2b katastriüksuse sihtotstarbe muutmine 

1. Asjaolud ja menetluse käik
Kinnistusraamatu andmetel omandas osaühing Lostcom (registrikood 11558610) 06.10.2011 Riigi Kinnisvara Aktsiaseltsilt, Narvas riigikaitsemaa (009; R) sihtotstarbega kinnistu, asukohaga Tiigi tn 2b (registriosa nr 3781909, katastritunnus 51105:002:0039).
10.10.2011 saatsime osaühingule Lostcom e-kirja, milles palusime teatada, mis otstarbega omandatud objekti kasutama hakatakse. Kuna meilile vastust ei tulnud, saatsime 18.10.2011 väljastusteatega kirja, mis tagastati hoiutähtaja möödumise põhjusel.
05.12.2011 teavitati osaühing Lostcom juhatuse liiget telefoni teel, et käesoleval ajal ei vasta Tiigi tn 2b kinnistu riigikaitsemaa sihtotstarve vastavale seadusandlusele ning see tuleb ära muuta.
Võttes aluseks 01.11.2008.a jõustunud Vabariigi Valitsuse 23.10.2008.a määruse nr 155 „Katastriüksuse sihtotstarvete liigid ja nende määramise kord“ on riigikaitsemaa riigikaitse, piirivalve ja päästeteenistuse otstarbel kasutatav maa. Kui sihtotstarbe määramise vajadus tuleneb õigusaktidest, määrab kohalik omavalitsus sihtotstarbe omal algatusel.
Katastriüksuse sihtotstarve peab vastama maakasutamise viisile, kuid kuna kohalik omavalitsus osaühingult selle kohta vastust ei saanud, siis eeldame, et osaühingule kuuluvat angaar-ladu kasutatakse ärilisel eesmärgil.

Lähtudes sellest, et Tiigi tn 2b kinnistul paikneb ehitisregistris registreeritud angaar-ladu (ehitisregistri kood 120194346) on vajalik muuta selle katastriüksuse senine sihtotstarve riigikaitsemaa (009; R) ning määrata uueks sihtotstarbeks ärimaa (002; Ä).

2. Õiguslikud alused
2.1 Kohaliku omavalitsuse korralduse seaduse § 22 lõike 2 alusel otsustab kohaliku omavalitsusüksuse või kohaliku omavalitsusorgani pädevusse antud küsimusi kohaliku omavalitsuse volikogu, kes võib delegeerida nende küsimuste lahendamise valitsusele.
2.2 Vabariigi Valitsuse 23.10.2008. a määruse nr 155 „Katastriüksuse sihtotstarvete liigid ja nende määramise kord” § 2 lõike 1 järgi määrab või muudab kohalik omavalitsus sihtotstarbe kinnisasja omaniku taotluse alusel. Kui sihtotstarbe määramise vajadus tuleneb õigusaktidest, määrab kohalik omavalitsus sihtotstarbe omal algatusel.
2.3 Maakatastriseaduse § 18 lõike 4 kohaselt määrab kohalik omavalitsus ehitise või selle osa kasutamise otstarbe muutmisel, kui see ei too kaasa ehitamist, katastriüksuse sihtotstarbe või sihtotstarbed ehitusseaduse kohases ehitise kasutusloas nimetatud ehitise või selle osa kasutamise otstarbe või otstarvete alusel.
2.4 Narva linna ehitusmääruse § 36 kohaselt delegeerib Narva Linnavolikogu Narva Linnavalitsust võtta vastu otsuseid Maakatastriseaduse §18 lõigetes 4 ja 5 nimetatud küsimustes.

3. Otsus
Muuta Tiigi tn 2b katastriüksusele (katastritunnus 51105:002:0039) määratud riigikaitsemaa (009; R) sihtotstarve ärimaaks (002; Ä).
4. Rakendussätted
4.1 Kohustada Narva Linnavalitsuse Arhitektuuri- ja Linnaplaneerimise Ametit teha korraldus teatavaks Maa-Ameti Ida-Viru katastribüroole ja osaühingule Lostcom.
4.2 Korraldus jõustub teatavakstegemisest.
4.3 Korraldust on võimalik vaidlustada Tartu Halduskohtu Jõhvi kohtumajas 30 päeva jooksul alates jõustumisest.

